**Jogszabályi háttér**

***CXC. törvény a nemzeti köznevelésről***

*4. § (13):* A közösségi szolgálat anyagi érdektől független  
*5. § (4):* Az érettség bizonyítvány feltétele 50 óra közösségi szolgálat elvégzésének igazolása. SNI tanulók szakértői bizottság javaslata alapján mentesíthető.  
*97. § (2):* Először a 2016. január 1-je után megkezdett érettségi vizsga esetében alkalmazandó.

***110/2012 Kormányrendelet (Nat)***

Ösztönzi a személyiség fejlesztését, a szociális érzékenység, a segítő magatartás kialakulását.

***20/2012. EMMI rendelet***

*133. § (1):* A közösségi szolgálat elvégzését legkésőbb az érettségi bizonyítvány kiadásáig kell igazolni (június!)  
*(2):* A közösségi szolgálat keretei az alábbi területek:

* egészségügyi (Dombi Sámuel, Időskorúak Otthona, Gyermekotthon, kórházak)
* szociális, jótékonysági (családsegítő, anyaóvó, hajléktalan szállók stb.)
* oktatási (TFG – korrepetálás, parkgondozás, építés, kisebb javítások, takarítás, általános iskolák, napközis táborok, táborok)
* kulturális és közösségi (Kult. és Konf. központ, könyvtár, múzeum)
* környezet- és természetvédelmi
* katasztrófavédelmi
* óvodás korú, SNI gyerekekkel, idős emberekkel közös sport- és szabadidős tevékenység (óvoda)

*(3):* szükség szerint mentort kell biztosítani  
*(4):* 9-11. évfolyamos tanulók számára három tanévre, arányosan elosztva szervezi meg az iskola a szolgálat teljesítését (indokolt esetben a szülő kérésére el lehet térni a tervtől)  
*(5):* A koordináló pedagógus az 50 órán belül – a mentorral közösen – legfeljebb 5 órás felkészítő, 5 órás záró foglalkozást tart.  
*(6):* Egy órán 60 perc közösségi szolgálati idő értendő, melybe az utazás nem számítható be.  
*(7):* Alkalmanként legkevesebb 1, legfeljebb 3 órás időkeretben végezhető szolgálat.  
*(8):* A közösségi szolgálatról a tanuló naplót köteles vezetni.  
*(9):* A dokumentálás kötelező eleme:

* jelentkezési lap (jelentkezés ténye, tervezett hely, idő, szülő egyetértő nyilatkozata)
* az osztálynaplóban, törzskönyvben dokumentálás
* a teljesítésről két példányban igazolás (tanuló, intézmény)
* a dokumentumok kezelését az iratkezelési szabályzat rögzíti
* iskolán kívüli szervezetekkel együttműködési megállapodást kell kötni

***A közérdekű önkéntes tevékenységről szóló 2005. évi LXXXVIII. törvény***

*3. § (1):* Fogadó szervezet lehet: helyi, nemzetiségi önkormányzat (idős személyek ellátása, gondozása, helyi közfeladatok ellátása, szociálisan rászorult személyek segítése, gyermekek kísérésének segítése), költségvetési szerv, civil szervezetek, egyházi jogi személy, szociális, gyermekjóléti, gyermekvédelmi, egészségügyi, közoktatási, felsőoktatási, muzeális, nyilvános könyvtár, levéltár, közművelődési intézmény.  
*5. § (3):* A 18. életévét be nem töltött önkéntes tevékenységét 20 óra és 6 óra között nem végezheti.  
*(4):* A 16. életévét be nem töltött önkéntes tevékenységre fordítható ideje nem haladhatja meg

tanítási szünet alatt a napi 3, heti 12 órát, heti 1 nap pihenéssel,  
tanítási időben a heti 6 órát,  
tanítási napon a napi 2 órát,  
tanítási napon kívül a napi 3 órát.

*(5):* A 16. életévet betöltött, de 18. életévét be nem töltött önkéntes tevékenységre fordítható ideje nem haladhatja meg a napi 4 és fél órát, a heti 18 órát.  
*(6):* A 18. életévét be nem töltött önkéntes a tevékenység befejezése és másnapi megkezdése között legalább 14 óra pihenőidőt kell biztosítani.  
*8. § (1)–(2):* A befogadó intézmény kötelezettségei (biztonságos munkavégzés, pihenőidő, ismeretek, kiskorú önkéntes felügyelete)  
*9. §:* Az önkéntes kötelességei (előírások betartása)  
*10 §:* Az önkéntes nem felel a károkozásért, ha a figyelemfelhívási kötelezettségének eleget tett.

***A Nemzeti Önkéntes Stratégia 2012-2020 elfogadásáról és a végrehajtásához szükséges középtávú feladatokról szóló 1068/2012. Kormányhatározat***

Az önkéntesség meghatározása.

***Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény***

**A tevékenység megszervezése az iskolában**

* az intézményvezető kijelöli a program megvalósulásáért felelős pedagógust
* fel kell térképezni a helyi, közvetlen környezetben lévő lehetőségeket
* elfogadható az intézményen belül szervezett tevékenység (korrepetálás, parkrendezés)
* a tanulók tájékoztatása a választható lehetőségekről (önkéntes választás biztosítása)
* a szolgálat szombat, vasárnap és iskolai szünetekben is megszervezhető
* első szülői értekezleten a szülők tájékoztatása (PP, Házirend)
  + ha a tanuló lakhelye és az iskola székhelye nem azonos, lehetőséget kell biztosítani arra, hogy a tanuló eldöntse, hol látja el a feladatot – szülők felelőssége, aktív segítsége! (30 km-es körzeten belül szervezhető)
  + az egyes tevékenységi területek a szülő/tanuló *írásbeli* kérelmére változtatható
  + a PP-ben rögzíteni kell, hogy az iskola mely évfolyamon szervezi meg a közösségi szolgálatot és mely tevékenységi körökben; az éves munkatervben rögzíteni kell a feladatokat és felelősöket
  + a csoportos foglalkozások szervezésekor a 3 óra ideális
  + a szülőnek írásban kell jeleznie az iskola felé, hogy gyermeke mikor tud eleget tenni kötelezettségének
* a pedagógus lehetőség szerint az első alkalommal legyen jelen, a továbbiakban pedig kísérje figyelemmel a szolgálat teljesítését

**A közösségi szolgálat dokumentálása**

Az iskolai dokumentumokban (PP, SZMSZ, Házirend) rögzíteni kell a közösségi szolgálatra vonatkozó szabályokat; mely évfolyamokon írja elő, milyen tevékenységi körökben szervezi meg a közösségi szolgálatot. Ettől indokolt esetben a szülő írásbeli kérésére lehet eltérni.  
Jelentkezési lap – szülő aláírásával kell beadni.  
Közösségi szolgálati napló – naprakész vezetése: tevékenység leírása, reflexió. Hangfelvétel, fénykép, film is készíthető.  
Osztálynapló – havonta be kell jegyezni, melyik tanuló hány órát teljesített.  
Bizonyítvány – megjegyzés rovatban kell rögzíteni a teljesítés tényét.  
**Amennyiben a tanuló bizonyítványában nem szerepel az 50 órás közösségi szolgálat igazolása, a tanuló számára nem adható ki az érettségi bizonyítvány.**A szolgálat elvégzéséről szóló dokumentumot addig kell megőriznie a tanulónak, míg nappali iskolarendszerű oktatásban részesülhet, illetve érettségi vizsgát tehet.  
**A jelentkezési lap, igazolás, napló formanyomtatványok egységesek, már elérhetők.**

Bármilyen információ elérhető: [www.kozossegi.ofi.hu](http://www.kozossegi.ofi.hu)

Iskolánkban évek óta hagyomány, hogy tanulóink olyan programok megvalósításában vesznek részt, mellyel mások segítségére, szolgálatára lehetnek. Folyamatosan szerveztünk eddig is gyűjtőprogramokat rászorulók és szociális intézmények számára, patronáltunk határon túli magyar gyermekintézményeket, s többek között részt vettünk magyarországi jótékonysági akciókban. Mindig is törekedtünk tanulóink szociális érzékenységének fejlesztésére; önmagukért és másokért felelősséget vállaló állampolgárok nevelésére, hiszen az önkéntes tevékenység hosszú távon hozzájárul a társadalmi szolidaritás és együttműködés erősödéséhez. Az iskolai hagyományainkra alapozva a diákok önkéntes és jótékonysági tevékenységeit a 2012-2013-as tanévtől kezdődően szervezett és rendszeres közösségi szolgálat keretein belül folytatják.

Magyarország Kormánya a 2011. december 23-án elfogadott Nemzeti köznevelési törvénnyel bevezette az iskolai közösségi szolgálatot, mint az érettségi kiállításának előfeltételeként teljesítendő tevékenységet. A közösségi szolgálat végzésének igazolását először a 2016. január 1-je után megkezdett érettségi vizsga esetében kell megkövetelni, tehát a tanulóknak tanítási időn kívül összesen 50 órában kell anyagi érdektől független, szervezett keretek között folytatott, egyéni vagy csoportos, a közösség javát szolgáló tevékenységet végezni. A törvény értelmében felmenő rendszerben minden középiskolásnak 3 év alatt (a 9-11. évfolyamon) – lehetőleg arányosan elosztva – 50 óra közösségi szolgálatot kell teljesítenie ahhoz, hogy érettségi bizonyítványt kaphasson. Ez a kitétel először a 2016. január 1-je után megkezdett érettségi vizsga esetében alkalmazandó. SNI tanulók szakértői bizottság állásfoglalása és javaslata alapján mentesíthetőek.

A közösségi szolgálat célja a diákok személyes és szociális kompetenciáinak fejlesztése, felelősségérzésük erősítése, csapatmunkára való felkészítésük. Emellett segíti a másság elfogadását, a tudatos tervezés-szervezés és önértékelés megvalósítását.  
A tanulók a szolgálati tevékenység helyét érdeklődési körüknek megfelelően önállóan megválaszthatják.  
A közösségi szolgálat keretei között  
a) az egészségügyi,  
b) a szociális és jótékonysági,  
c) az oktatási,  
d) a kulturális és közösségi,  
e) a környezet- és természetvédelemi,  
f) a katasztrófavédelmi,  
g) az óvodás korú, sajátos nevelési igényű gyermekekkel, tanulókkal, az idős emberekkel közös sport- és szabadidős területen folytatható tevékenység.  
Az alábbiakban megnevezett tokaji székhelyű vagy telephelyű fogadó intézményekkel az iskola együttműködési szerződést köt. Amennyiben a tanuló lakóhelye nem egyezik meg az iskola székhelyével, a lakóhely 30 kilométeres körzetében is lehetősége van közösségi munka végzésére, ha ezt a szándékát írásban, szülője aláírásával jelzi az iskola felé, hiszen a munka csak akkor számolható el, ha az iskola előzetesen együttműködési megállapodást kötött a fogadó szervezettel. Fogadó szervezet lehet: helyi, nemzetiségi önkormányzat (idős személyek ellátása, gondozása, helyi közfeladatok ellátása, szociálisan rászorult személyek segítése, gyermekek kísérésének segítése), költségvetési szerv, civil szervezetek, egyházi jogi személy, szociális, gyermekjóléti, gyermekvédelmi, egészségügyi, közoktatási, felsőoktatási, muzeális, nyilvános könyvtár, levéltár, közművelődési intézmény.  
A befogadó intézmény kötelezettségei kiterjednek a biztonságos munkavégzésre, a szükséges pihenőidő biztosítására, a tanuló ismereteinek, tapasztalatainak gazdagítására és a kiskorú önkéntes felügyeletére. Az önkéntes nem felel a károkozásért, ha a figyelemfelhívási kötelezettségének eleget tett. A tanulóknak a fogadó intézmény mentort biztosít, aki felkészíti őket a tevékenységre, valamint annak befejeztével az iskola által megbízott koordináló pedagógussal a szolgálatra reflektáló záró foglalkozást tart. A felkészítés és a záró foglalkozás – max. 5-5 órás időtartamban – az 50 órába beleszámít.

A közösségi szolgálat teljesítése körében egy órán hatvan perc közösségi szolgálati idő értendő, melybe az utazás nem számítható bele. Egy alkalommal minimum egy, maximum 3 órás tevékenység végezhető a törvényben meghatározott pihenőidő biztosításával (minimum 14 óra). A 16. életévét be nem töltött önkéntes tevékenységre fordítható ideje nem haladhatja meg tanítási szünet alatt a napi 3, heti 12 órát, heti 1 nap pihenéssel, tanítási időben a heti 6 órát, tanítási napon a napi 2 órát, tanítási napon kívül a napi 3 órát. A 16. életévet betöltött, de 18. életévét be nem töltött önkéntes tevékenységre fordítható ideje nem haladhatja meg a napi 4 és fél órát, a heti 18 órát.

A közösségi szolgálat dokumentálása és a tevékenység megszervezése az iskolában

– A Szerencsi SzC Tokaji Ferenc Technikum, Szakgimnázium és Gimnázium a 9-11. évfolyamon írja elő és szervezi meg a közösségi szolgálatot. Ettől indokolt esetben a szülő írásbeli kérésére lehet eltérni. A 9. évfolyam végére minimum 5, a 10. évfolyam végére minimum 30, a 11. évfolyam végére minimum 45 órát teljesíteni kell a közösségi szolgálat keretein belül végzett tevékenységekkel, de legkésőbb az érettségi időpontjáig a teljes óraszámot el kell érnie.  
– Amennyiben a tanuló bizonyítványában nem szerepel az 50 órás közösségi szolgálat igazolása, a tanuló számára nem adható ki az érettségi bizonyítvány.  
– A tanulók a 9. évfolyam megkezdésekor tájékoztatást kapnak a választható lehetőségekről, s az intézmény biztosítja számukra az önkéntes választást. A szülők tájékoztatása a 9. évfolyam első szülői értekezletén történik.  
– A tanulók szülő által aláírt jelentkezési lapon fejezik ki szándékukat. A szülőnek írásban kell jeleznie az iskola felé, hogy gyermeke mikor tud eleget tenni kötelezettségének.  
– Az egyes tevékenységi területek a szülő/tanuló írásbeli kérelmére megváltoztathatóak.  
– Ha a tanuló lakhelye és az iskola székhelye nem azonos, lehetőséget kell biztosítani arra, hogy a tanuló eldöntse, hol látja el a feladatot, ami 30 km-es körzeten belül szervezhető.  
– A szolgálat szombat, vasárnap és iskolai szünetekben is megszervezhető.  
– A tanuló naprakészen vezeti a közösségi szolgálati naplót. Hangfelvételt, fényképet és film is készíthet.  
– A tanuló a szolgálat elvégzéséről szóló dokumentumot, igazolásokat addig megőrzi, míg nappali iskolarendszerű oktatásban részesülhet, illetve érettségi vizsgát tehet.  
– A nevelőtestület az éves munkatervben rögzíti a feladatokat és felelősöket.  
– Az intézményvezető kijelöli a program megvalósulásáért felelős pedagógust. A koordinálás a nevelési igazgatóhelyettes feladata, de a személyenkénti adminisztrációt az osztályfőnökök végzik.  
– Az osztályfőnökök a teljesített órák számát havonta regisztrálják a naplóban, majd év végén az összesítik és a teljesítés tényét és a közösségi munkával végzett órák számát beírják a bizonyítvány és a törzslap megjegyzés rovatába.  
– Újabb fogadó szervezetek bevonására a szülők írásbeli kérelme alapján van lehetőség.  
– A Szerencsi SzC Tokaji Ferenc Technikum, Szakgimnázium és Gimnázium tanulói az intézményekkel kötött együttműködési megállapodások keretén belül közösségi szolgálatot végezhetnek.